
PARLAMENTUL ROMÂNIEI

CAMERA DEPUTAŢILOR
	Comisia pentru politică economică,

reformă şi privatizare 
	                                   Nr. 4c-1/215
                                   PL-x 522/2015
                        


                                                                                                       Bucureşti,  03.11.2015
                                                                         AVIZ

asupra proiectului de Lege pentru abrogarea

unei poziţii din anexa la Ordonanţa de urgenţă a Guvernului nr. 36/2001 privind regimul preţurilor şi tarifelor reglementate, 

care se stabilesc cu avizul Oficiului Concurenţei

               În conformitate cu prevederile art. 95 din Regulamentul Camerei Deputaţilor, republicat, Comisia pentru politică economică, reformă şi privatizare a fost sesizată spre dezbatere şi avizare, cu proiectul de Lege pentru abrogarea unei poziţii din anexa la           Ordonanţa de urgenţă a Guvernului nr. 36/2001 privind regimul preţurilor şi tarifelor reglementate, care se stabilesc cu avizul Oficiului Concurenţei, transmis cu adresa                            nr. PL-x 522 din 29 iunie 2015, înregistrată sub  nr. 4c-1/215 din 30 iunie  2015. 

Senatul, în calitate de primă Cameră sesizată, a adoptat iniţiativa legislativă în şedinţa din 24 iunie 2015.
Conform prevederilor art. 75 din Constituţia României, republicată, şi ale                           art. 92 alin. (9) pct. 1 din Regulamentul Camerei Deputaţilor, republicat,                           Camera Deputaţilor este Cameră decizională. 

Potrivit reglementărilor art. 61 din Regulamentul Camerei Deputaţilor, republicat, membrii Comisiei au dezbătut iniţiativa legislativă menţionată mai sus în                                        şedinţa din 3 noiembrie 2015.

Membrii Comisiei au examinat proiectul de lege supus avizării, expunerea de motive, avizul favorabil al Consiliului Legislativ, cu observaţii şi propuneri, transmis cu adresa nr. 305 din 2 aprilie 2015 şi punctul de vedere al Guvernului, transmis cu adresa nr. 9308/DRP din 22 octombrie 2015, prin care menţionează că nu susţine adoptarea iniţiativei legislative.
Cu prilejul dezbaterilor, membrii Comisiei pentru politică economică, reformă şi privatizare au constatat faptul că, iniţiativa legislativă nu se justifică întrucât exploatarea nisipurilor şi a pietrişurilor face obiectul unor reglementări speciale, respectiv Legea minelor nr. 85/2003, cu modificările şi completările ulterioare, şi                                            Legea apelor nr. 107/1996, cu modificările şi completările ulterioare, în acest sens fiind întrunite condiţiile prevăzute de art. 1 din Ordonanţa de urgenţă a Guvernului nr. 36/2001 privind regimul preţurilor şi tarifelor reglementate, care se stabilesc cu avizul Oficiului Concurenţei, aprobată  cu modificări şi completări prin Legea nr. 205/2002, cu modificările ulterioare.
Pe de altă parte, potrivit punctului de vedere al Guvernului, prin dispersia neomogenă a operatorilor economici din domeniu la nivelul ţării, se pot crea premisele unor monopoluri locale. Mai mult decât atât, nu există studii de piaţă, plângeri sau investigaţii ale Consiliului Concurenţei din care să rezulte că a fost denaturată concurenţa ca urmare a intervenţiei statului în procesul de stabilire şi ajustare a preţurilor la această categorie de produse.
De asemenea, această categorie de produse are un impact semnificativ în costurile unor categorii de lucrări publice (ex: construcţia şi reabilitarea de autostrăzi şi drumuri naţionale, căi ferate, construcţii civile de tipul şcolilor, spitalelor, etc.).
Pe cale de consecinţă, se apreciază că nu există date concrete pentru a considera că această măsură este de natură să afecteze mediul concurenţial normal pe această piaţă.
Faţă de cele prezentate mai sus, membrii Comisiei pentru politică economică, reformă şi privatizare au hotărât, cu majoritate de voturi (8  voturi împotrivă), avizarea negativă a iniţiativei legislative.
În raport cu obiectul şi conţinutul său, iniţiativa legislativă face parte din categoria legilor ordinare.
                  PREŞEDINTE
                           SECRETAR 
 
                  Horia GRAMA                                                          Cornel ITU

